Malmössa haastatellut pakolaiset kertovat Aftonbladetissa mielipiteensä siitä, että Ruotsi aloittaa torstaina väliaikaiset rajatarkastukset.

Ruotsin tilanne vaikuttaa Suomeenkin. Pääministeri Juha Sipilä (kesk) arvioi, että länsinaapurin rajatarkastukset vähentävät painetta Suomessa. Arkistokuva Haaparannan ja Tornion rajalta syyskuun puolivälin jälkeen. MIRJA RINTALA

Ruotsin hallitus kertoi väliaikaisten tarkastusten aloittamisesta keskiviikkoiltana, ja toimenpiteet aloitetaan torstaina kello 12, Suomen aikaa kello 13. Aftonbladet kävi haastattelemassa Ruotsin Malmössa pakolaisia ja kysyi, mitä mieltä he ovat tilanteesta.

– Meitä on täällä liikaa. Täällä on lapsia, jotka joutuvat nukkumaan lattialla ilman tyynyä ja vilttiä. Voin pahoin kun näen tilanteen, 21-vuotias Hanni Abdei Fattah sanoo lehdelle.

Hänen mukaansa paikkaan on tullut liikaa ihmisiä lyhyessä ajassa, ja tilanne on kaaosmainen.

– Sulkekaa rajat. Meitä tänne tulleita on aivan liian paljon. He eivät voi huolehtia meistä kaikista, hän sanoo.

Osa perheistä on joutunut odottamaan puoli vuorokautta ennen kuin he ovat saaneet huonetta majoitustiloista. Lehden haastattelema nimettömänä esiintyvä mies sanoo, että he joutuivat lähtemään huoneestaan ja nukkumaan ulkopuolella jonkin aikaa, sillä muut pakolaiset tarvitsivat paikan.

– Olen hämmästynyt siitä, millaista täällä Ruotsissa on. Jos he eivät pysty huolehtimaan meistä kunnolla, heidän ei pitäisi ottaa tänne meitä niin montaa, syyrialainen 37-vuotias Amer Anaout sanoo lehdelle.

Maahanmuuttovirasto kiistää pakolaisten kertomukset kaaosmaisesta tilanteesta.

– Viimeisimpien päivien aikana ihmisten tulva on ollut huomattavasti rauhallisempi kuin viime viikkojen aikana muuten. Lattialla istuvat ihmiset ovat heitä, jotka istuvat odottamassa turvapaikkahakemusta, Patricio Mora virastosta sanoo.

Lähde: Aftonbladet